**TÁJÉKOZTATÓ**

Olvassa el az alábbi tájékoztatót, ismerje meg a látogatófogadás rendjét, annak érdekében, hogy a látogatás idején ne kerüljön Ön vagy kapcsolattartója kellemetlen helyzetbe, a tájékozatlanságból eredően ne kerüljön sor Önnel vagy kapcsolattartójával szemben rendszabályozó intézkedés megtételére.

A látogatás zavartalan lebonyolítása érdekében az alábbiakra hívja fel a látogatásra érkező kapcsolattartója figyelmét:

* kapcsolattartója a látogatás megkezdése előtt 30 perccel jelenjen meg, a személyazonosság ellenőrzése céljából;
* a látogatási engedélyt minden esetben hozza magával;
* látogatója, mint az intézet területére belépő személy, személyazonosságának és a belépés indokának megállapítása céljából köteles magát igazolni;
* személyazonosság megállapítására szolgáló okmányok hiányában a látogatásra történő beléptetését megtagadjuk;
* személyazonosságának megállapítására szolgáló okmányait kapcsolattartója a kiléptetéskor is köteles bemutatni;
* amennyiben látogatója a látogatásra láthatóan ittas, vagy bódult állapotban érkezik, nem léphet be az intézet területére;
* látogatója a látogatásra élelmiszert ne hozzon magával.

Tájékoztatom, hogy a 2013. évi CCXL. törvény 168-171.§ alapján súlyos fegyelmi vétségnek minősül, ha Önnél nem tartható tárgyat találunk átvizsgálás során.

A súlyos fegyelmi vétség elkövetése a 14/2014. (XII.17.) IM rendelet alapján akár magánelzárás, valamint a rezsimkategóriába sorolás szigorítását vonhatja maga után. A fegyelmi felelősség megállapítása minden esetben kihat az Önről készített reintegrációs tiszti értékelő vélemény tartalmára.

A 2013. évi CCXL. törvény 177. § (4) bekezdése alapján a látogatásból ki kell zárni azt, akinek a magatartása az intézet, valamint a fogvatartás biztonságára veszélyt jelent. Erre hivatkozással amennyiben Önnél a látogatófogadás során vagy azt követően tiltott, biztonságra veszélyes tárgyat találunk, a továbbiakban – visszavonásig – biztonsági beszélőfülkében fogadhatja látogatóit, illetve az előtalálás alkalmával fogadott látogatót a továbbiakban a látogatásból kizárjuk. A 2012. év C. törvény 176. § (1), 184. § (1), (4)-(5) bekezdései valamint a 185. § (1) bekezdés b.) pontjában meghatározott tiltott tárgyaknak a beléptetést követően előtalálása a látogató kapcsolattartó látogatásból kizárását és büntetőjogi felelősségre vonását vonja maga után.

Mindezekre tekintettel hívja fel kapcsolattartói figyelmét, hogy a kapcsolattartási lehetőségeik teljes körű igénybevétele érdekében tartózkodjanak mindenféle tiltott tárgynak (különösen szúró-vágó eszköz, fegyver, mobil kommunikációra alkalmas berendezés, SIM kártya, kábító-bódító hatású anyag) az intézetbe történő bejuttatásától, átadásától, ugyanis Ön a látogatás után alapos átvizsgáláson esik át.

A intézetbe érkező látogatók esetében a beléptetés részeként, a fémkereső kapun történő áthaladást követően, kötelező a ruházat kézi fémkeresővel történő átvizsgálása, a zsebek kifordíttatása, és a tiltott tárgyak bejuttatásának megelőzése érdekében szúrópróbaszerűen a szájüreg szemrevételezése azokban az esetekben, amikor felmerül annak a gyanúja, hogy a hozzátartozó ilyen módon próbál tiltott tárgyat becsempészni.

Tilos a látogatók és a fogvatartottak közötti testi kontaktus, tehát nem engedélyezett az ölelés, a kézfogás, a puszilkodás.

Aki a fenti előírásoknak nem tesz eleget, azt a látogatófogadásból ki kell zárni és az intézet területéről el kell távolítani.

2017. július

**a Győr-Moson-Sopron Megyei Intézet vezetése**

**Látogatással kapcsolatos általános szabályok**:

1. Az fogvatartott látogatója látogatási **értesítés alapján léphet az intézetbe**, az értesítést a fogvatartott küldi ki, a látogatófogadásra meghívott hozzátartozóinak.
2. A bv. intézet területére csak a látogatásra jogosító értesítő valamint érvényes személyi igazolvány, vagy útlevél, vagy új típusú jogosítvány 14 éven aluli diákok esetében diákigazolvány vagy az Európai Unió tagállamai esetén a náluk **személyazonosításra szolgáló igazolvány együttes felmutatása** esetén léphet be.
3. A **látogató ruházatát és csomagját ellenőrzik**, melyhez technikai eszköz és szolgálati kutya is igénybe vehető. A ruházat közvetlen átvizsgálását csak a személyi állománynak a látogatóval azonos nemű tagja végezheti.
4. A látogató az elítélttel az arra kijelölt helyiségben beszélhet, a beszélgetés ellenőrizhető.
5. A látogató kilépésekor a 2. pont rendelkezései is értelemszerűen végrehajtásra kerülhetnek.
6. Az intézetbe belépő személy köteles betartani az intézet rendjére, a házirendre és a fogva tartás biztonságára vonatkozó előírásokat (ezekről a látogatás megkezdésekor a látogatást irányító testületi tag ismertetőt tart).
7. Az **intézetbe nem vihető be** a közbiztonságra, valamint az intézet rendjére és a fogva tartás biztonságára **veszélyes tárgy**, így különösen lőfegyver, lőszer, robbanószer, szúró- vagy vágóeszköz, kábítószer, adóvevő készülék, **telefon, fényképezőgép, illetve hang- és képfelvevő készülék.**
8. **A behozott és a szekrényben / ruhatárban elhelyezett vagyon- és értéktárgyakért a bv. intézet felelősséget nem vállal.**
9. A látogatók közül ki kell zárnunk azt, akit az ügyész, vagy a bíróság a folyamatban lévő büntetőeljárás eredményessége érdekében attól eltiltott, illetve azt, akinek a magatartása - a rendelkezésre álló adatok alapján - az intézet biztonságára veszélyt jelent.
10. A látogatás félbeszakítható, ha az elítélt vagy látogatója magatartása a látogatás rendjét sérti, az intézet biztonságát közvetlenül sérti vagy veszélyezteti, és azt figyelmeztetés ellenére sem hagyja abba.
11. A fogvatartott **alkalmanként egy időben négy látogatót fogadhat**, **akik közül legalább egy, legfeljebb két személy nagykorú.**
12. A látogatás időpontját, időtartamát a kiküldött értesítő tartalmazza a fogvatartottat kizárólag az engedélyen feltüntetett időpontban tudja meglátogatni a hozzátartozója. Kérjük, hogy a belépésekhez szükséges ellenőrzések gördülékeny lebonyolítása érdekében a látogatásra feltüntetett időpont előtt legalább 20 perccel jelenjen meg az intézetnél.
13. Az elítélt látogatójának ajándékot, vagy más tárgyat írásos engedély alapján, a látogatás felügyeletet ellátó közvetlen jelenlétében annak engedélyezése után adhat át.
14. A látogatás ideje alatt csak az intézet által biztosított ital fogyasztható, **élelmiszer fogyasztása, behozatala és átadása nem engedélyezett.**
15. A látogatás általában az erre a célra kijelölt helyiségben, asztal mellett ülve történik. Ha az intézet biztonságának a védelme indokolja az intézet parancsnoka elrendelheti, a látogató fogadása módjának megváltoztatását. Amennyiben a látogatásról szóló értesítő kiküldésekor van ilyen intézkedés azt az értesítőn feltüntetjük.
16. **Kérjük, hogy a látogatás lehetőségéről szóló értesítést figyelmesen olvassa el, mert azon szerepelni kell a következőknek:**

a. látogatásra jogosult neve,

b. a látogatás időpontja és időtartama,

c. felhívás, hogy a látogató a személyazonosságát igazoló okmányt hozza magával,

d. a látogatás fogadására kijelölt helyiség megnevezését és módját mely lehet:

* látogató helyiségben,
* látogató helyiségben, rácson keresztül
* biztonsági fülkében telefonon keresztül.

e. a látogatás ideje alatt élelmiszer nem fogyasztható.

1. A büntetés-végrehajtási intézet rendjét, a fogva tartás biztonságát közvetlenül vagy súlyosan sértő vagy veszélyeztető események felszámolásának az idejére az intézet parancsnoka elrendelheti a látogató fogadásának részleges vagy teljes felfüggesztését.
2. A látogatással kapcsolatos egyéb, elsősorban a helyi szabályokkal kapcsolatos kérdéseire a látogatás helyszínén szolgálati feladatot ellátó személyzettől kaphat felvilágosítást.